पुलिस सब इंस्पेक्टर पर भीड़ ने हमला किया, वाहन जलाए
बेमेतरा जिले से करीब 30 किलोमीटर दूर स्थित बीरमपुर गांव में शनिवार दोपहर हिंदू और मुस्लिम युवकों के बीच जमकर मारपीट हुई।
छत्तीसगढ़ में बेमेतरा जिले के बिरनपुर गांव में शनिवार दोपहर दो समुदाय के युवकों के बीच जमकर मारपीट हुई। इसमें एक 22 साल के युवक की मौत हो गई। मौके पर पहुंचे साजा थाने के SI बीआर ठाकुर पर भी भीड़ ने हमला कर दिया। कुछ वाहनों को भी आग लगा दी गई। जिले में धारा 144 लगा दी गई है। आसपास के जिलों से पुलिस बल को भेजा जा रहा है।
बिरनपुर में कुछ महीने पहले एक समुदाय की दो-तीन लड़कियों ने दूसरे समुदाय के लड़कों से घर की मर्जी के खिलाफ शादी कर ली थी। तब भी इन दोनों समुदायों के बीच झगड़ा हुआ था। इसके बाद से ही गांव के लोग दो पक्षों में बंट गए।
इसके बाद एक समुदाय के पदाधिकारियों ने यहां दूसरे समाज में लड़कियों को शादी से रोकने के लिए जागरूकता अभियान चलाया। इसके बाद तनाव और बढ़ गया। शनिवार दोपहर को भी ऐसी ही बात पर युवकों के दो गुटों में बहस हुई। यह खूनी संघर्ष में बदल गई। लाठी-डंडे और धारदार हथियार चले। इसमें दोनों समुदाय के कई लोग घायल हुए हैं।
11 आरोपी गिरफ्तार, भाजपा ने विधायक पर लगाया संरक्षण का आरोप
इस मामले में पुलिस ने अभी तक 11 आरोपियों को गिरफ्तार किया है। भाजपा के साजा के पूर्व विधायक लाभचंद बाफना ने कहा कि आज एक बड़ी घटना घटी है। ये प्रशासन का निकम्मापन है। पूर्व विधायक ने मौजूदा विधायक रविंद्र चौबे पर संरक्षण का आरोप लगाते हुए आरोपियों पर सख्त कार्रवाई की मांग भी की है।
एसपी-कलेक्टर मौके पर मौजूद
बेमेतरा एसपी आई कल्याण और कलेक्टर पदुम सिंह एल्मा गांव पहुंच चुके हैं। घटना को लेकर एसपी आई कल्याण ने कहा कि छोटी सी बात थी, लेकिन ये दो समुदायों का विवाद कैसे बन गया, ये जांच का विषय है। सबसे पहली प्राथमिकता यहां कानून-व्यवस्था बनाए रखना है। पुलिस बल एरिया में लगाया गया है, ताकि कोई अप्रिय स्थिति न बने।
वहीं, कलेक्टर पदुम सिंह एल्मा ने बताया कि सुबह साइकिल से गिरने को लेकर बच्चों के बीच विवाद हुआ था, जिसमें बड़े भी शामिल हो गए। इसके बाद हालात बहुत बिगड़ गए। विवाद में दोनों समुदाय आपस में उलझ गए और एक पक्ष ने दूसरे पर जानलेवा हमला कर दिया। फिलहाल पुलिस जांच जारी है और स्थिति तनावपूर्ण न हो, इसकी कोशिश की जा रही है।
छत्तीसगढ़ में मारपीट की ये खबरें भी पढ़ें...
कोर्ट परिसर में वकील ने महिला को पीटा VIDEO:दुपट्टा खींचकर जमकर की मारपीट
कोरबा जिला कोर्ट परिसर में गुरुवार को हाई वोल्टेज ड्रामा देखने को मिला। यहां एक व्यक्ति ने महिला के साथ जमकर मारपीट की, साथ ही सरेआम उसका दुपट्टा भी खींच लिया। अब मारपीट का ये वीडियो सोशल मीडिया पर जमकर वायरल हो रहा है। मामला सिविल लाइन थाना क्षेत्र का है। जानकारी के मुताबिक, पोड़ी बहार की रहने वाली महिला गुरुवार को जिला न्यायालय आई हुई थी। यहां पारिवारिक विवाद के मामले में उसकी पेशी थी। इसी दौरान वकील चन्द्रदीप शर्मा से उसकी बहस हो गई। पूरी खबर पढ़ें...
बच्चा चोरी के शक में युवक की जमकर धुनाई VIDEO:लोगों ने इलेक्ट्रिक पोल से बांधा,फिर पीटा
कोरबा जिले के दीपका थाना क्षेत्र में हफ्तेभर पहले बच्चा चोरी के शक में एक युवक की लोगों ने जमकर पिटाई कर दी थी। रेलवे क्रॉसिंग के पास धनवंतरी मेडिकल के बगल में लोगों ने युवक को बिजली के खंभे से बांधा और उसे जमकर पीटा, जिसके कारण वो गंभीर रूप से घायल हो गया। सूचना मिलने पर मौके पर पहुंची पुलिस ने लोगों से युवक को छुड़ाया, जिसके चलते उसकी जान बच सकी। जानकारी के मुताबिक, शांति नगर दीपका की रहने वाली महिला प्रीति झा ने बताया कि शुक्रवार रात उसकी छोटी बेटी, जो 3 साल की है, वो घर के बाहर खेल रही थी। पूरी खबर पढ़ें...